
			Om boka:

			Sofie og søskenbarna besøker et gammelt hus i Stockholm der mystiske ting skjer. På loftet oppdager de et gammelt skrin med noter, og skjønner at den verdenskjente komponisten Tristan Lux bodde her for mange år siden, før han døde på tragisk vis. Dagen etter blir notene stjålet. Er det gjenferdet til herr Lux som hvisker til dem om natten, eller er det eldre trolldom i husveggene? Igjen må Sofie, Kasper, Edvard og Olivia bruke de magiske kreftene sin for å løse mysteriet.

			Huset som hvisker i natten er en spennende bok for alle som liker skumle loft, magiske krefter og et skikkelig mysterium.

			Huset som hvisker i natten er en frittstående oppfølger til Helene Floods barnebokdebut Øya som glitrer i sølv fra 2023.

		

	
		
			Om forfatteren:

			Helene Flood har skrevet flere bøker for voksne. Huset som hvisker i natten er hennes andre bok for barn.

			De som er med:

			Olivia, 10 år, kan snakke med dyr

			Edvard, 11 år, kan klatre overalt

			Kasper, 13 år, kan svømme som en fisk

			Sofie, 11 år, kan se gjennom stein og vegger

			Mamma/tante Ida og pappa/onkel Håvard

			I Tempusgatan 13:

			1. etasje: leilighet 1

			Erika og Carl Svedin, antikvitetseksperter

			Max Svedin, 13 år, fotballinteressert

			2. etasje: leilighet 1

			Bo, Sofies pappa, musiker

			Karin, Bos kone

			Lucas, 2 år, Sofies halvbror

			Leilighet 2

			Familien Holm, bortreist

			Pusi/Grizabella, katt av god avstamning

			3. etasje, leilighet 1

			Adelheid Mollén, gammel dame, tidligere operasangerinne

			Leilighet 2

			Amanda Lind, tatovør med dreads

			Andre som er med:

			Fritz Morgan, har arvet den tomme leiligheten i Tempusgatan

			Tristan Lux, jazzmusiker og komponist, døde under krigen

			Madeleine, Tristans elskede

			Kvinnen i den grønne kåpen

			Kapittel 1

			SOFIE

			Kapittel 1 – SOFIE

			Sofie åpnet øynene. Hun hadde ingen anelse om hvor hun var. Sengen var ikke hennes egen. Konturene av vinduet var annerledes enn på rommet hjemme. Hun blunket. Borte ved veggen stod en diger instrumentkasse, og nå husket hun det: Hun var i Stockholm, på kontoret i leiligheten til pappa.

			Det var helt stille. Det måtte være midt på natten. Hva var det som hadde vekket henne?

			Hun listet seg ut i stua. Der var det mørkt. Det var stille der også, de andre sov nok. Likevel kjentes det som om noen så på henne. Men rommet var tomt, og det eneste hun kunne høre, var bilene utenfor og susingen fra høstvinden.

			Stua var kald. Det var vel ikke så rart, hun var barbeint og i nattkjole. Men vinduet stod på gløtt. Så rart, det var jo oktober og iskaldt ute. Kunne vinden ha røsket det opp? 

			Sofie gikk bort til det. På kanten utenfor vinduet lå fire hvite fjær, så lyse at de nesten var skinnende. Sofie lot dem ligge. Hun lukket vinduet og festet haspene godt. Likevel slapp ikke kulda taket. Det trakk fra gangen. 

			Med lydløse skritt gikk Sofie gjennom stua og ut dit, og da så hun hvorfor: Ytterdøra stod åpen.

			Ute i oppgangen var det enda kaldere. Nå hadde hun i det minste joggeskoene på, men hun frøs så hun hakket tenner. Det var mørkt, og alle dørene inn til de andre leilighetene var lukkede. Men det kom et svakt lys ovenfra. Et varmt, merkelig lys. Sofie gikk oppover.

			Skrittene hennes ble slukt av en suselyd. Hun ante ikke hvor susingen kom fra, den var for tydelig til å være fra vinden. Hun listet seg videre opp trappen. Susingen var lav og syngende, den kalte henne oppover. Hun gikk forbi leilighetene i tredje etasje, og fortsatte opp mot loftet.

			Loftsdøra stod på gløtt. Der inne var det lyset kom fra: En varm stråle falt ut på trappeavsatsen. Sofie nølte et øyeblikk, og så bestemte hun seg. Med bestemt hånd skjøv hun døra opp.

			I et millisekund så hun omrisset av en skikkelse som satt på kne der inne. Skikkelsen satt ved den ene veggen og hadde et svakt, gyllent lys rundt seg. Men så knirket hengslene i døra. Skikkelsen skvatt til og kastet på seg. Før Sofie rakk å se noe mer, forsvant lyset, og i samme øyeblikk brøt en voldsom bevegelse løs i lufta.

			Først skjønte hun ikke hva det var. Noe slo i lufta med harde smell, noe svart som beveget seg fort og vilt. Uten å tenke seg om, beskyttet Sofie hodet med armene, og derfor så hun ikke mer enn svarte vinger som flakset mot toppen av skråtaket. Høyt oppe under mønet kunne hun skimte noen glugger. Det vingekledde dyret – det så ut som en stor, svart fugl – siktet mot den ene. I månelyset så hun det glinse i svarte fjær og et svart, skarpt nebb. 

			Hun holdt fortsatt hendene opp da hun snudde seg mot hjørnet. Skikkelsen var borte. På gulvet, der den hadde sittet, var det tomt. Men lyset var der fortsatt. Hjerteslagene hennes hadde ennå ikke roet seg, og knærne skalv mens hun gikk over gulvet.

			Lyset kom fra veggen. Der skråtaket møtte gulvet gikk det en plankelist, og det var den som glødet svakt. I treverket lyste noe som liknet bokstaver. De var så gamle, så snirklete, at de var nesten umulige å lese, og dessuten var de i ferd med å forsvinne. Sofie myste med øynene og var ganske sikker på at hun kunne se en T og en L.

			Hun strakte hånden ut og rørte ved T-en. Planken vibrerte svakt. Så sluknet bokstavene, og hun satt i mørke.

			Sofie låste ytterdøra til leiligheten etter seg og tok i den flere ganger for å sjekke at den virkelig var låst. Så stille hun kunne løp hun inn på kontoret. Ved siden av sovesofaen lå mobilen, og Sofie pustet hektisk mens hun skrev, med stive og skjelvende fingre:

			Kan dere komme dere til Stockholm? Det skjer noe her, og jeg trenger deres hjelp!

		

	
		
			Kapittel 2

			OLIVIA

			Kapittel 2 – OLIVIA

			– Men vi kan ikke bare reise innom Stockholm på veien, Olivia, sa mamma. – Det er en skikkelig omvei, og bilturen til Åland er lang nok som den er.

			Olivia trakk pusten. Det var bare en halvtime til de skulle reise, og nå satt de ved frokostbordet. Målet for turen var en øy mellom Sverige og Finland, en ti timer lang kjøretur, Olivia, sa mamma. Jobben til pappa sendte ham dit for å se på noen gamle ting som var blitt funnet i en gravhaug, og siden det var høstferie, ble hele familien med. På hjemveien skulle de hente Sofie, som var hos faren sin i Stockholm, og så skulle de kjøre til Sommerøya. Planen var å komme frem akkurat tidsnok til det store bryllupet.

			– Men vi må, sa Olivia. – Det er høstferien vår, og vi må se Sofie nå.

			– Dere ser henne om noen dager, sa mamma. – Det får holde.

			– Men vi kjører jo rett forbi!

			Olivia sendte et bedende blikk til storebrødrene. Meldingen fra Sofie hadde vært til alle tre, kunne ikke de hjelpe til litt?

			– Det er ikke rett forbi, sa mamma, og sendte samme type blikk til pappa, som satt og rørte i kaffen sin uten å si noe. – Det må være snakk om sikkert to timer ekstra i bil.

			– Faktisk ikke, mumlet pappa og fortsatte å røre. – Vi kjører jo forbi Stockholm på veien.

			Han kremtet.

			– Men det er jo en omvei å kjøre inn i selve byen. Og hvis vi skal stoppe og hilse på Sofie og faren hennes, tar det tid.

			– Men det kunne jo vært lurt med en pause på veien, sa Kasper.

			Mamma så fra den ene til den andre.

			– Mener dere at dere synes det er greit om den lange bilturen blir enda lengre?

			– Ja, KJEMPEGREIT! ropte Olivia.

			– Greit for meg, sa Kasper.

			Pappa trakk på skuldrene.

			– Og du, da, Edvard? sa mamma. – Som blir bilsyk bare vi kjører til bestemor i Drammen? Er du klar for å sitte ekstra lenge i bil?

			Olivia spiddet storebroren med blikket. Sofie hadde skrevet til dem midt på natten. Hun var i Stockholm og hun trengte deres hjelp!

			Olivia hadde gledet seg til å se kusinen sin igjen helt siden de dro fra Sommerøya i august. I sommer hadde de blitt godt kjent: Sammen hadde de avslørt en smuglerbande som fraktet narkotika inn i landet og funnet en skatt som hadde ligget skjult i en hule i fire hundre år. Men det aller viktigste som hadde skjedd, var at de hadde fått evner: Edvard kunne klatre opp de bratteste fjellvegger som om han var en øgle, Kasper kunne svømme langt under vann, og Sofie kunne se gjennom stein. Selv kunne Olivia snakke med alle slags dyr. Hun hørte hva de sa, og når hun snakket tilbake, forstod de henne. Evnene var hemmelige, men bestefar, som hadde hatt evner selv, hadde gjettet at de hadde dem. Slike evner ble gitt til etterkommere av kapteinen som gjemte skatten, hadde han fortalt. Bare ved å bruke dem kunne man finne det skjulte skattkammeret.

			Det kjentes nesten urettferdig at de måtte være borte fra hverandre i mange måneder etter alt som hadde skjedd. De sendte jo snapper og meldinger, og de hadde facetimet med Sofie flere ganger, men en del ting kan man rett og slett ikke snakke om på FaceTime. Og tenk om de skrev om evnene sine i en snap og noen andre leste det! Da ville de virke steingale, alle fire.

			Uten at hun hadde tenkt over det, hadde Olivia nesten lengtet etter en sånn melding som den som kom i natt. Endelig skjedde det noe de måtte finne ut av, de fire, sammen. Det var uaktuelt, tenkte Olivia, helt uaktuelt, å vente nesten en uke.

			– Det gjør ikke noe for meg, sa Edvard nølende. – Det er kanskje greit med en pause, sånn som Kasper sa.

			Men han så litt blek ut. 

			Mamma sukket dypt.

			– Det er jo litt spesielt å bare ringe til faren til Sofie og be om å få komme, sa hun. – Vi kjenner ham jo ikke.

			– Det er ikke spesielt, det er bare skikkelig hyggelig, sa Olivia. – Kom igjen, da, mamma. Pleier ikke du å si at det er bra å bli kjent med nye mennesker?

			Mamma smilte, litt motvillig.

			– Greit, sa hun. – Jeg ringer. Men vi blir bare en liten stund, skjønner dere? Vi må være på plass på Åland i kveld.

			– Ja da, sa Olivia. – En liten stund holder i massevis.

